लोग नाक ठीक करने की सलाह देते, 3-4 किलो ज्यादा वजन हुआ तो फिल्म से निकाल दिया
Radhika Apte, The Talented Actress From Sacred Games, As She Talks About Her Career Struggles And Journey सेक्रेड गेम्स एक्ट्रेस राधिका आप्टे ने करियर के शुरुआती दिनों में अपने टाइपकास्ट किए जाने पर बात की
सेक्रेड गेम्स एक्ट्रेस राधिका आप्टे ने करियर के शुरुआती दिनों में अपने टाइपकास्ट किए जाने पर बात की। इस दौरान उन्होंने बताया कि एक समय था जब उन्हें अपनी बॉडी को लेकर लोगों से तरह-तरह के कमेंट सुनने पड़ते थे। मीडिया को दिए इंटरव्यू में राधिका ने कहा कि वो अब इस तरह के कमेंट बिल्कुल भी बर्दाश्त नहीं करती हैं। अगर अब कोई ऐसा करता है तो वो उसे काम से निकाल देना चाहेंगी।
फिल्म कंपेनियन को दिए इंटरव्यू में राधिका ने अपने स्ट्रगल के दिनों और फिल्म इंडस्ट्री में उनके साथ हुए अन्याय को याद किया। हालांकि, उन्होंने ये भी कहा कि ऐसा बिल्कुल नहीं है कि ये इंडस्ट्री सभी अनैतिक लोगों से भरी हुई है।
करियर की शुरुआत में राधिका ने टाइपकास्ट होने की वजह बताई
अपने स्ट्रगल पीरियड को याद करते हुए राधिका ने कहा- ‘लोगों की धारणाएं बहुत अजीब होती हैं। फिल्म बदलापुर से पहले लोग यही सोचते थे कि मैं महज गांव की लड़की के कैरेक्टर प्ले कर सकती हूं। बदलापुर के बाद लोगों को लगने लगा कि मैं केवल सेक्स कॉमेडी ही कर सकती हूं। मैं बस कपड़े उतार सकती हूं। यह देखकर मैं रुक गई, मैंने इस तरह के कैरेक्टर्स फिर कभी नहीं किए।’
मैंने एक फिल्म खो दी क्योंकि मेरा वजन 3-4 किलो ज्यादा था
राधिका ने आगे कहा- ‘मैंने एक फिल्म खो दी क्योंकि मेरा वजन 3-4 किलो ज्यादा था। जब आप नए होते हैं, तो कई लोग आपसे कहते हैं- ‘आपकी नाक अच्छी क्यों नहीं हो जाती है?’, ‘आपके ब्रेस्ट बड़े क्यों नहीं हो जाते?’
बीच-बीच में कुछ लोग आपकी बॉडी पर ऐसे कमेंट करते हैं, जैसे यह उनका अधिकार हो। पिछले कुछ सालों में जागरूकता की वजह से हम इस बारे में खुलकर बात कर सकते हैं। हम कह सकते हैं- अगर आपने मुझसे फिर से ऐसा कहा तो मैं पूरी कोशिश करूंगी कि आपको प्रोजेक्ट से बाहर निकाल दिया जाए।’
राधिका ने अवॉर्ड शोज की सच्चाई बताई 
राधिका ने बताया कि बाकी सेलेब्स के जैसे उन्हें अवॉर्ड शोज में पब्लिक अपियरेंस देना नहीं पसंद है। उन्होंने कहा- हाल ही में मुझसे पूछा गया था कि क्या मैं अवॉर्ड शो में पार्ट लेना चाहूंगी। क्योंकि मैं ‘मोनिका ओह माय डार्लिंग में अपनी परफॉर्मेंस के लिए अवॉर्ड जीत रही थी। मुझे बताया गया कि मैं यह अवॉर्ड तभी जीतूंगी, जब वहां प्रेजेंट रहूंगी। मैंने उन्हें उनका अवॉर्ड रखने के लिए कहा और ईवेंट में जाने से इनकार कर दिया।